text: Strejke på slagterier afblæst
  21 april 2016 kl. 15.38
  Fødevarestyrelsens tilsynsteknikere har genoptaget arbejdet. Deres strejke gik hårdt ud over Danish Crowns slagterier i Horsens og Holsted.
  Alle er nu tilbage i arbejde på Danish Crowns slagterier.
  Fødevaretilsynets teknikere, der skal føre tilsyn med at alt går som det skal på slagteriernes samlebånd, valgte tirsdag og onsdag at strejke, og det betød, at de på Danish Crowns slagterier i Horsens og Holsted kom en dag bagud med at slagte.
  Men torsdag morgen genoptog teknikerne arbejdet, og Danish Crown håber at indhente forsinkelsen i de kommende uger, hvor der på grund af helligdage dog er færre slagtedage end normalt.
  